Adab
Store norske leksikon,Historie,Verdens historie og samtidshistorie,Asia,Mesopotamia
Adab er en oldtidsby i Mesopotamia. Byen lå på begge sider av en vannkanal, omtrent en dagsreise syd-øst for oldtidsbyen Nippur. På en øy midt i kanalen var det bygget et tempel.
Det ble foretatt utgravninger på stedet mellom 1885 og 1904, der det ble avdekket spor etter flere tidlige bosetninger helt tilbake til før-historisk tid. Byen later til å ha fått sin betydning først i tidlig sumerisk tid, fra. ca. 2900 fvt.Blant funnene var rester etter et tempeltårn (ziggurat), murer, gjenstander og en del svært gamle sumeriske tekster. De nyeste gjenstandene stammer fra Ur-Nammus tid (regjerte rundt 2150 fvt.) Etter ca. 2000 fvt. tapte Adab sin betydning og ble etter hvert forlatt.Tempeltårnet er fra ca. 2900 fvt. og er et av de eldste i Sumer. Byens hovedgudinne skal ha vært Ninhursag (Aruru), men det er uklart om tempelet var viet denne gudinnen eller Inanna. (I myten "Inannas nedstigning til underverdenen" omtales Inannas tempel i Adab.) Les mer i Store norske leksikon Mesopotamia – forhistorie Litteratur Braarvig, Jens (red.) Sumeriske skrifter, i serien Verdens hellige tekster. Bokklubben 2006. Wolkenstein, Diane; Kramer, Samuel Noah: Inanna, Queen of Heaven and Earth. Her Stories and Hymns from Sumer. Harper & Row, New York 1984.